Kouefront bring bibberweer, sneeuFoto: https://pixabay.com Snow Report SA, ŉ organisasie wat sneeuval monitor, sê al die hoogliggende pieke in die Wes-Kaap sal na verwagting teen Woensdagoggend ligte sneeu ontvang het en dat Sutherland in die Noord-Kaap ook moontlik ligte sneeu kan verwag. Bransby Bulo, ŉ weervoorspeller by die Suid-Afrikaanse Weerdiens, het gesê ŉ kouefront is tans op pad en sal die Wes-Kaap teen Dinsdagmiddag bereik. Hy het gesê dit sal koud wees in die suidwestelike dele van die provinsie. Daar word ook plek-plek, ook in Kaapstad, reën verwag. ŉ Maksimumtemperatuur van 13 °C word Woensdag vir Kaapstad verwag. Dit sal na verwagting ook teen Woensdagmiddag lig sneeu in dele van die Oos-Kaap namate die kouefront na dié provinsie beweeg. Teen Woensdagaand sal daar na verwagting sneeu voorkom op die Drakensberge en die suidelike dele van die Noord-Kaap. ŉ Minimumtemperatuur van -9 °C word Dinsdagoggend vir Sutherland verwag en ŉ maksimumtemperatuur van 8 °C vir Woensdag. Bulo het gesê daar is ŉ goeie kans vir reën onder meer in Port Elizabeth, Oos-Londen en Port St. Johns. ŉ Maksimumtemperatuur van 14 °C word vir Woensdag en Donderdag in Port Elizabeth voorspel. Volgens Snow Report SA is daar ook teen Donderdag die moontlikheid van sneeu in Lesotho en die suidwestelike dele van KwaZulu-Natal. “Daar is ook die moontlikheid dat ligte sneeu in Clarens in die Vrystaat kan val.” In Bloemfontein word Donderdag ŉ minimumtemperatuur van -2 °C voorspel en ŉ maksimumtemperatuur van 14 °C. Bulo het gesê die kouefront sal later die week koue weer tot gevolg hê in die Vrystaat, Mpumalanga en Gauteng. Die maksimumtemperatuur vir Donderdag in Pretoria is 14 °C en ŉ minimumtemperatuur van 4 °C word vir Vrydag voorspel. Teen Saterdag word ŉ maksimumtemperatuur van 19 °C verwag.